
[bookmark: _Hlk179448889]Mae’n dda gennym gyflwyno Adroddiad Blynyddol Trefniadau Amlasiantaethol ar gyfer Diogelu’r Cyhoedd (MAPPA) 2023 - 24 Dyfed-Powys ar ran y Bwrdd Rheoli Strategol. 

MAPPA yw’r mecanwaith yn ôl pa un y mae’r Gwasanaeth Prawf, yr Heddlu a’r Gwasanaeth Carchardai, fel Awdurdodau Cyfrifol, yn cydweithio gydag asiantaethau sydd â Dyletswydd i Gydweithredu megis Gwasanaethau Tai, Awdurdodau Lleol, Gwasanaethau Cyfiawnder Ieuenctid, Gwasanaethau Iechyd ac eraill. Maent yn cydweithio er mwyn diogelu’r cyhoedd rhag niwed a chadw aelodau o’n cymunedau’n ddiogel. Maent yn nodi pobl a enwir fel risg posibl o ran MAPPA, yn darparu asesiadau, ac yn goruchwylio cynlluniau rheoli risg effeithiol ar gyfer y rhai sydd wedi’u heuogfarnu o’r troseddau treisgar, rhywiol a therfysgol mwyaf difrifol. 

Mae’r adroddiad hwn yn nodi’r ystadegau dros y flwyddyn fusnes ddiwethaf, gan arddangos y nifer a gafodd eu rheoli o dan MAPPA a dangos i gymunedau lleol sut yr ydym ni fel aelodau o’r Bwrdd Rheoli Strategol yn cyflawni ein dyletswydd statudol i leihau’r niwed i’r cyhoedd a rheoli peryglon. Cydnabyddir bod y canran o’r rheini sy’n destun MAPPA yn fach, fodd bynnag, gall effaith y troseddau hyn ar ddioddefwyr ac aelodau o’r gymuned fod yn ddifesur. Gan hynny, blaenoriaeth graidd y sefydliad a’r Bwrdd Rheoli Strategol yw esblygu a hybu effeithiolrwydd MAPPA o fewn y rhanbarth ac ar draws y pedwar cwnstabliaeth.

Mae sefydlu fforwm cadeiryddion rhanbarthol Bwrdd Rheoli Strategol Cymru wedi cefnogi’r gallu i uchafu gwersi a ddysgwyd o fewn MAPPA a gwella ansawdd safonau. Mae’n llywio gweithrediadau MAPPA yng Nghymru mewn ymagwedd unedig tuag at gyflawni newid, arloesedd gwasanaethau, a gwell canlyniadau ar gyfer dioddefwyr a chymunedau lleol. Mae hanner olaf y flwyddyn hon wedi cyflwyno newidiadau deddfwriaethol i ryddhau o’r carchar, gan arwain at ofynion ychwanegol ar MAPPA wrth i Fyrddau Rheoli Strategol gydweithio i reoli trefniadau a gwasanaethau’n effeithlon. Hoffwn ddiolch i randdeiliaid ac asiantaethau am eu hymrwymiad i MAPPA yn ystod y cyfnod hwn. Heb gyfraniadau’r holl asiantaethau, ni fyddai MAPPA’n medru cyflawni ei nod i gadw cymunedau’n ddiogel drwy reoli risg yn effeithiol.  

Nicola Davies, 
Cyfarwyddwr Rhanbarthol Cymru
Gwasanaeth Prawf

Heddlu Dyfed-Powys 
Prif Gwnstabl Dr Richard Lewis 







Mae dros ugain mlynedd wedi mynd heibio ers cyflwyno’r Trefniadau Amlasiantaethol ar gyfer Diogelu’r Cyhoedd (MAPPA) ac mae’r trefniadau hyn dal yn hanfodol ar gyfer hyrwyddo rhannu gwybodaeth a chydweithio effeithiol rhwng asiantaethau i reoli ein hunigolion mwyaf peryglus.

Fel Prif Gwnstabl, yr wyf wedi gosod blaenoriaethau mewn perthynas â mynd i’r afael â chyflenwi cyffuriau, cam-drin domestig, trais rhywiol a throseddau rhywiol difrifol i gyd-fynd â’r blaenoriaethau y mae’r CHTh wedi’u gosod yn ei Gynllun Heddlu a Throseddu. Er bod angen canolbwyntio ar anghenion y dioddefydd, cydnabyddir bod angen i’n hymchwiliadau ganolbwyntio ar y troseddwyr hefyd – i ystyried peryglon ehangach eu hymddygiad.

Mae trefniadau MAPPA yn darparu fframwaith ar gyfer rhannu gwybodaeth yn effeithiol rhwng asiantaethau a nodi achosion craidd a pheryglon ymddygiad troseddol, sy’n caniatáu i gynlluniau rheoli risg gael eu rhoi ar waith ar gyfer gwarchod ein cymunedau. Mae’r adroddiad blynyddol hwn yn tynnu sylw at y gwaith a wneir yn Nyfed-Powys a’r ffordd y mae pob asiantaeth yn cydweithio ar gyfer y diben hwn.

Mae Cynadleddau MAPPA wedi’u trefnu ar gyfer y flwyddyn i ddod. Edrychwn ymlaen at barhau i ddod â phobl at ei gilydd, gan roi cyfle i weithwyr proffesiynol weithredu dysgu, datblygu prosesau a chanolbwyntio ar ddarpariaeth adnoddau i gryfhau effeithiolrwydd ein trefniadau o ran diogelu ein cymunedau rhag troseddwyr.

Cefndir MAPPA 
[bookmark: _Hlk147469493]MAPPA (Trefniadau Amlasiantaethol ar gyfer Diogelu’r Cyhoedd) yw’r trefniadau i reoli’r risg a achosir gan y troseddwyr rhyw, troseddwyr treisgar a therfysgwyr mwyaf difrifol (troseddwyr MAPPA) dan ddarpariaethau adrannau 325 i 327B Deddf Cyfiawnder Troseddol 2003.
Maent yn dod â’r Gwasanaethau Heddlu, Prawf a Charchardai ym mhob un o’r 42 Ardal yng Nghymru a Lloegr at ei gilydd i ffurfio Awdurdod Cyfrifol MAPPA.
Mae gan nifer o asiantaethau eraill ddyletswydd i gydweithredu â’r Awdurdod Cyfrifol. Mae’r rhain yn cynnwys y Gwasanaethau Cymdeithasol, Gwasanaethau Iechyd, Timau Troseddau Ieuenctid, yr Adran Gwaith a Phensiynau ac Awdurdodau Tai ac Addysg Lleol.
Mae Byrddau Rheoli Strategol Lleol sy’n cynnwys cynrychiolwyr uwch o bob Awdurdod Cyfrifol ac asiantaeth sydd â dyletswydd i gydymffurfio’n gyfrifol am gyflenwi MAPPA o fewn eu hardaloedd unigol. Mae’n ofynnol hefyd i’r Awdurdod Cyfrifol benodi dau Ymgynghorydd Lleyg i eistedd ar bob Bwrdd Rheoli Strategol MAPPA. 
Aelodau o’r cyhoedd yw Ymgynghorwyr Lleyg heb unrhyw gysylltiad â’r gwaith o reoli troseddwyr MAPPA. Maent yn sylwebyddion annibynnol ond gwybodus; maent yn gallu gofyn cwestiynau efallai na fyddai’r gweithwyr proffesiynol sy’n agos iawn at y gwaith yn ystyried eu codi. Maent hefyd yn dod â’u dealltwriaeth a’u canfyddiadau nhw o’r gymuned leol i’r Bwrdd Rheoli Strategol (mae'n rhaid bod ganddynt gysylltiadau cryf â'r gymuned leol a'u bod yn byw yno).
Sut mae’r MAPPA’n gweithio
Penderfynir pa droseddwyr sy’n gymwys ar gyfer MAPPA, ac mae’r asiantaethau’n rhannu gwybodaeth amdanynt er mwyn bwydo asesiadau a chynlluniau risg y rhai sydd yn eu rheoli neu eu goruchwylio.
Yn y rhan fwyaf o achosion, dyna pa mor bell y mae angen goruchwyliaeth ar lefel uwch a rheolaeth amlasiantaethol strwythuredig. Mewn achosion felly, cynhelir cyfarfodydd MAPPA rheolaidd a fynychir gan ymarferwyr o’r asiantaethau perthnasol.
Y mae 4 categori o unigolion sy’n gymwys ar gyfer MAPPA: 
· Categori 1 – maent yn ddarostyngedig i ofynion hysbysu troseddwyr rhyw; 
· Categori 2 – troseddwyr treisgar yn bennaf sydd wedi eu dedfrydu i 12 mis neu fwy yn y carchar neu i orchymyn ysbyty; 
· Categori 3 – troseddwyr nad ydynt yn gymwys dan gategori 1, 2 neu 4, ond sydd ar y pryd yn achosi risg o niwed difrifol.  
· Categori 4 – troseddwyr sydd wedi’u heuogfarnu o droseddau terfysgaeth neu derfysgwyr posibl. 
Ni chynhwysir data am Gategori 4 yn yr adroddiad hwn oherwydd materion diogelu data sy’n ymwneud â niferoedd isel. Bydd y data hwn yn cael ei gydgrynhoi a’i gyhoeddi’n genedlaethol. 
Y mae tair lefel o reolaeth er mwyn sicrhau y defnyddir adnoddau yn yr achosion lle y mae mwyaf eu hangen; fel arfer y rhai lle y mae mwy o berygl o niwed difrifol. 
· Lefel 1 yw lle mae’r troseddwr yn cael ei reoli gan yr asiantaeth arweiniol drwy gyfnewid gwybodaeth a darparu cymorth amlasiantaeth yn ôl yr angen ond heb gyfarfodydd MAPPA ffurfiol; 
· Lefel 2 yw lle mae angen cyfarfodydd MAPPA ffurfiol i reoli’r troseddwr. 
· Lefel 3 yw lle mae’r cynlluniau rheoli risg yn gofyn am bresenoldeb ac ymrwymiad adnoddau ar lefel uwch mewn cyfarfodydd MAPPA. 
Cefnogir MAPPA gan ViSOR. System TG genedlaethol yw hon i helpu i reoli troseddwyr sy’n cyflwyno risg ddifrifol o niwed i’r cyhoedd. Mae defnyddio ViSOR yn ei gwneud yn haws rhannu cudd-wybodaeth ar draws sefydliadau a throsglwyddo gwybodaeth allweddol yn ddiogel pan fydd troseddwyr risg uchel yn symud, gan wella unrhyw fesurau diogelu'r cyhoedd. Mae ViSOR yn golygu bod staff yr Heddlu, y Gwasanaeth Prawf a Charchardai'n gallu gweithio ar yr un system TG, gan wella ansawdd a phrydlondeb asesiadau risg ac ymyriadau i atal troseddu. 
Cyhoeddir pob adroddiad MAPPA o Gymru a Lloegr ar-lein ar: www.gov.uk 

Ystadegau MAPPA 


Troseddwyr cymwys am MAPPA ar 31 Mawrth 2024
	
	Categori 1:
Yn ddarostyngedig i ofynion hysbysu troseddwyr rhyw 
	Categori 2:
Troseddwyr treisgar
	Categori 3:
Troseddwyr peryglus eraill
	Cyfanswm

	Lefel 1
	641
	110
	-
	751

	Lefel 2
	5
	4
	6
	15

	Lefel 3
	0
	0
	0
	0

	Cyfanswm 
	646
	114
	6
	766



Troseddwyr cymwys am MAPPA yn Lefelau 2 a 3 yn ôl categori (cyfanswm blynyddol)
	
	Categori 1:
Yn ddarostyngedig i ofynion hysbysu troseddwyr rhyw 
	Categori 2:
Troseddwyr treisgar
	Categori 3:
Troseddwyr peryglus eraill
	Cyfanswm

	Lefel 2
	15
	13
	32
	60

	Lefel 3
	6
	0
	2
	8

	Cyfanswm 
	21
	13
	34
	68



	Troseddwyr Categori 1 a gafodd rybudd neu euogfarn am dorri gofynion hysbysu
	22


	
	Troseddwyr Categori 1 sydd â’u hysbysiad gydol oes wedi’i ddiddymu ar gais
	5



Gorchmynion cyfyngol ar gyfer troseddwyr Categori 1 
	Gorchymyn Atal Niwed Rhywiol 
	58

	Gorchmynion Atal Niwed Rhywiol gyda chyfyngiadau teithio tramor
	0

	Gorchmynion Hysbysu 
	2



	Nifer y bobl a ddaeth yn destun gofynion hysbysu troseddwyr rhyw ar ôl torri Gorchymyn Perygl Rhywiol
	0



Troseddwyr Lefelau 2 a 3 a ddychwelwyd i’r ddalfa
	Dychwelwyd i’r ddalfa am dorri amodau eu trwydded
	Categori 1:
Yn ddarostyngedig i ofynion hysbysu 
	Categori 2:
Troseddwyr treisgar
	Categori 3:
Troseddwyr peryglus eraill
	Cyfanswm

	Lefel 2
	8
	9
	5
	22

	Lefel 3
	2
	0
	2
	4

	Cyfanswm 
	10
	9
	7
	26



	Torri Gorchymyn Atal Niwed Rhywiol
	

	Lefel 2
	0

	Lefel 3
	0

	Cyfanswm 
	0



	Cyfanswm nifer yr unigolion sy’n ddarostyngedig i ofynion hysbysu troseddwyr rhyw fesul 100,000 o’r boblogaeth
	138



Mae’r ffigur hwn wedi’i gyfrifo gan ddefnyddio’r amcangyfrifon poblogaeth canol 2023, a gyhoeddwyd gan y Swyddfa Ystadegau Gwladol ar 15 Gorffennaf 2024, ac eithrio plant dan ddeg oed. 

Yn gyson â chyhoeddiadau blaenorol hyd at 2021/22, mae’r ffigwr hwn yn seiliedig ar ganol blwyddyn y cyfnod cyhoeddi. Ar gyfer cyhoeddiad 2022/23, roedd y ffigwr poblogaeth yn seiliedig ar ganol 2021 yn hytrach na chanol 2022 oherwydd y newid i’r amserlen cyhoeddi gan y Swyddfa Ystadegau Gwladol. O’r herwydd, efallai na fydd modd cymharu’r ffigwr presennol yn uniongyrchol â ffigwr llynedd. 
4

Cefndir MAPPA 
Mae cyfanswm y troseddwyr sy’n gymwys ar gyfer MAPPA, yn ôl categori, yn adlewyrchu’r darlun ar 31 Mawrth 2024 (h.y. maent yn rhoi cipolwg). Mae gweddill y data’n ymwneud â’r cyfnod o 1 Ebrill 2023 i 31 Mawrth 2024.
a) Troseddwyr cymwys MAPPA – mae yna unigolion sy’n gymwys ar gyfer trefniadau rheoli MAPPA yn ôl y diffiniad cyfreithiol oherwydd eu bod wedi cyflawni troseddau rhywiol, treisgar neu derfysgol penodol, neu oherwydd eu bod yn achosi risg o niwed difrifol. Mae’r rhan fwyaf yn cael eu rheoli ar Lefel 1 yn hytrach na thrwy gyfarfodydd MAPPA ffurfiol. Mae’r ffigurau hyn yn cynnwys dim ond y troseddwyr sy’n gymwys ar gyfer MAPPA ac sy’n byw yn y gymuned. Nid ydynt yn cynnwys rhai sydd yn y carchar neu dan glo o dan y Ddeddf Iechyd Meddwl.
(b) Yn ddarostyngedig i Ofynion Hysbysu Troseddwyr Rhyw – y rhai hynny sy'n gorfod rhoi eu henwau, eu cyfeiriadau a’u manylion personol eraill i’r heddlu, a hefyd rhoi gwybod am unrhyw newid wedyn (“gofyniad hysbysu” y gelwir hyn). Mae’r troseddwyr hyn yn cael eu hasesu a’u rheoli gan yr heddlu. Gallant hefyd gael eu rheoli gan y gwasanaeth prawf neu’r gwasanaeth iechyd os ydynt yn destun trwydded neu orchymyn ysbyty. Mae methu â chydymffurfio â’r gofyniad hysbysu’n drosedd sy’n arwain at uchafswm cosb o bum mlynedd yn y carchar.
[bookmark: _Hlk147416086](c) Troseddwyr Treisgar – mae’r categori hwn yn cynnwys troseddwyr treisgar a ddedfrydwyd i garchar neu i’w cadw dan glo am 12 mis neu fwy, neu i’w cadw o dan orchymyn ysbyty. Mae hefyd yn cynnwys nifer fach o droseddwyr rhyw nad ydynt yn gymwys i gael eu cofrestru. Mae’r troseddwyr hyn yn cael eu hasesu a’u rheoli gan y Gwasanaeth Prawf, y Tîm Troseddwyr Ifanc neu’r Gwasanaethau Iechyd Meddwl. 
(ch) Troseddwyr Peryglus Eraill – troseddwyr nad ydynt yn gymwys o dan y categorïau cymwys ar gyfer MAPPA eraill ond sy’n cyflwyno risg o niwed difrifol sydd angen ei reoli drwy gyfarfodydd MAPPA. Mae’r troseddwyr hyn yn cael eu hasesu a’u rheoli gan yr asiantaeth sy’n bennaf gyfrifol amdanynt.
(d) Terfysgwyr a Therfysgwyr Posibl – troseddwyr sy’n ddarostyngedig i ofynion hysbysu troseddwyr; unigolion sydd wedi'i heuogfarnu o derfysgaeth neu droseddau sy’n gysylltiedig â therfysgaeth a ddedfrydwyd i garchar neu i’w cadw dan glo am 12 mis neu fwy, neu i’w cadw o dan orchymyn ysbyty; a’r rhai sydd wedi cyflawni trosedd ac a allai fod mewn perygl o fod yn rhan o weithgarwch sy’n gysylltiedig â therfysgaeth. Mae’r troseddwyr hyn yn cael eu hasesu a’u rheoli gan yr Heddlu Gwrthderfysgaeth ac Adran Diogelwch Cenedlaethol y Gwasanaeth Prawf. 
(dd) Torri amodau trwydded – bydd troseddwyr a ryddheir i'r gymuned yn dilyn cyfnod yn y carchar yn cael eu rheoli dan drwydded gydag amodau (dan oruchwyliaeth y Gwasanaeth Prawf). Os torrir yr amodau hyn, cymerir camau yn erbyn y troseddwyr, ac mae'n bosib y cânt eu galw'n ôl i'r carchar.
(e) Gorchymyn Atal Niwed Rhywiol – (gan gynnwys unrhyw gyfyngiadau ychwanegol ar fynd dramor). Bwriad Gorchmynion Atal Niwed Rhywiol a Gorchmynion Atal Niwed Rhywiol interim yw diogelu’r cyhoedd rhag troseddwyr sydd wedi’u heuogfarnu o drosedd rywiol neu dreisgar sy’n cyflwyno perygl o niwed rhywiol i’r cyhoedd drwy osod cyfyngiadau a/neu rwymedigaethau cadarnhaol ar eu hymddygiad. Mae’n ofynnol i’r troseddwr hysbysu’r heddlu am ei fanylion (fel y nodir yn Adran 2 o Ddeddf 2003) drwy gydol cyfnod y gorchymyn. 
Rhaid i’r llys bod yn fodlon, ar gydbwysedd tebygolrwydd, bod gorchymyn yn ofynnol er mwyn diogelu’r cyhoedd (neu aelodau penodol o’r cyhoedd) yn y DU, neu blant neu oedolion bregus (neu unrhyw blant neu oedolion bregus penodol) dramor, rhag niwed rhywiol gan y troseddwr. Yn achos gorchymyn a wneir ar gais rhydd gan brif swyddog, yr Asiantaeth Troseddu Cenedlaethol (NCA), yr Heddlu Trafnidiaeth Brydeinig (HDG) neu Heddlu’r Weinyddiaeth Gyfiawnder (HWG), rhaid i’r prif swyddog/ATC/HTP/HWG fedru dangos bod y troseddwr wedi ymddwyn yn y fath modd ers ei euogfarn fel bod angen y gorchymyn.
Y cyfnod lleiaf ar gyfer gorchymyn llawn yw 5 mlynedd. Y terfyn oed isaf yw 10, sef yr oedran cyfrifoldeb troseddol, ond pan mae diffynnydd o dan 18 oed, dylid ond ystyried cais am orchymyn mewn amgylchiadau eithriadol.
(f) Gorchymyn Hysbysu – mae hwn yn gorfodi troseddwyr rhyw sydd wedi'u cael yn euog o droseddau rhywiol cymwys mewn gwlad dramor i gofrestru gyda'r heddlu, er mwyn diogelu'r cyhoedd yn y DU rhag y perygl a gyflwynir ganddynt. Gall yr heddlu yng Nghymru a Lloegr gyhoeddi gorchymyn hysbysu’n uniongyrchol i droseddwyr sydd eisoes yn y DU, neu sy'n bwriadu dod i'r DU, sydd yn gorfod hysbysu o fewn tri diwrnod ar ôl ei dderbyn. Mae gan unigolion hawl i apelio yn erbyn hysbysiad.
(ff) Gorchymyn Perygl Rhywiol (gan gynnwys unrhyw gyfyngiadau ychwanegol ar fynd dramor) – Disodlodd y Gorchymyn Perygl Rhywiol (GPRh) y Gorchymyn Perygl Niwed Rhywiol (GPNRh) a gellir ei wneud mewn perthynas ag unigolyn sydd heb ei euogfarnu ar gyfer trosedd rywiol neu dreisgar (neu unrhyw drosedd arall), ond sy’n cyflwyno perygl o niwed rhywiol. 
Gellir gwneud y GPRh yn y llys ynadon ar gais, gan yr heddlu, ATC, HTP neu HWG pan mae unigolyn wedi cyflawni gweithred o natur rywiol ac mae’r llys yn fodlon bod yr unigolyn yn cyflwyno perygl o niwed i’r cyhoedd yn y DU neu blant neu oedolion agored i niwed dramor. 
Gall GPRh wahardd yr unigolyn rhag gwneud unrhyw beth a ddisgrifir ynddo, gan gynnwys mynd dramor, neu osod rhwymedigaethau cadarnhaol arno. Rhaid i unrhyw waharddiad a/neu rwymedigaeth fod yn angenrheidiol i warchod y cyhoedd yn y DU rhag niwed rhywiol, neu yng nghyswllt mynd dramor, gwarchod plant neu oedolion agored i niwed rhag niwed rhywiol. 
Disgwylir i unrhyw unigolyn sy’n destun GPRh hysbysu’r heddlu am ei enw a’i gyfeiriad cartref o fewn tri diwrnod ar ôl i’r gorchymyn gael ei wneud, a hysbysu ynghylch unrhyw newidiadau i’r wybodaeth hon  fewn tri diwrnod. 
Mae GPRh yn gallu para am ddwy flynedd o leiaf ond heb unrhyw uchafswm, ac eithrio unrhyw gyfyngiadau ar fynd dramor sy’n gallu, lle mae’n berthnasol, para am bum mlynedd ar y mwyaf (ond gall gael ei adnewyddu). 
Mae’r safon droseddol o brawf yn parhau i fod yn berthnasol. Gall yr unigolyn sy’n destun y gorchymyn apelio yn ei erbyn a gall yr heddlu neu’r unigolyn dan sylw wneud cais i amrywio, adnewyddu neu ollwng y gorchymyn.
Mae torri GPRh yn drosedd a’r uchafswm cosb yw pum mlynedd yn y carchar. Lle mae unigolyn yn torri ei GPRh, bydd yn dod yn destun gofynion hysbysu llawn.  
Mae unigolion sy’n destun GPRh yn cael eu cofnodi ar VISOR, fel Unigolyn Peryglus Posibl (UPP).
(g) Gofynion hysbysu gydol oes a ddiddymir ar gais – Mae her gyfreithiol yn 2010 ac ymateb deddfwriaethol o ganlyniad yn golygu bod trefniadau bellach yn eu lle sy’n gadael i droseddwyr rhyw cymwys wneud cais i adolygu eu gofynion hysbysu. Gall troseddwyr cymwys gyflwyno cais i’r heddlu adolygu eu gofynion hysbysu amhenodol. Bydd yr heddlu’n adolygu’r cais ac yn penderfynu a ddylid diddymu’r gofynion hysbysu. Gwneir y penderfyniad hwn ar lefel Uwch-arolygydd. Bydd pobl sy’n parhau i gyflwyno perygl sylweddol yn aros ar y gofrestr am oes, lle bo angen.
Bydd unigolion ond yn dod yn gymwys i ofyn am adolygiad ar ôl bod yn destun gofynion hysbysu amhenodol am o leiaf 15 mlynedd yn achos oedolion, ac 8 mlynedd yn achos ieuenctid. 

Datganiad ar y Cyd gan Fwrdd Rheoli Strategol MAPPA Dyfed-Powys: 

Gwasanaeth Carchardai a Phrawf EF ac Arweinwyr yr Heddlu:
Y Prif Gwnstabl Cynorthwyol Dros Dro, Gary Phillips, Heddlu Dyfed-Powys 
Christine Harley, Pennaeth Uned Cyflenwi Gwasanaeth Prawf Dyfed-Powys  
Chris Simpson, Llywodraethwr, CEF Abertawe 
 
Mae’r adroddiad hwn yn nodi blwyddyn arall o gynnydd a llwyddiant sylweddol. Mae ein hymagwedd amlasiantaeth yn parhau’n gonglfaen ein llwyddiant, gan ein galluogi i fynd i’r afael â’r heriau cymhleth a gyflwynir gan reoli unigolion perygl uwch. Mae pawb ohonom yn cydnabod y gall effaith trosedd ar ddioddefydd fod yn ddifrifol, gan bara’n hir ac effeithio ar holl agweddau ei fywyd, a gyda hyn mewn cof, gallwn reoli peryglon yn holistig, gan ddefnyddio’r pwerau cyfreithlon a’r arbenigedd y gall bob asiantaeth gynnig yn llawn. 
 
Mae’r galw wedi parhau’n uchel eleni, fodd bynnag, braf oedd nodi sefydlogrwydd yn nifer y cyfeiriadau ar gyfer rheolaeth o dan MAPPA a rheolaeth o dan MAPPA Lefel 2.
 
Dyma rai o’r datblygiadau allweddol sydd wedi digwydd yn lleol yn 2023-24:
· Adolygu ansawdd llywodraethu’r Bwrdd Rheoli Strategol drwy gwblhau arf hunan-asesu’r Bwrdd Rheoli Strategol (a ddatblygwyd gan y Tîm MAPPA Cenedlaethol) gan ganiatáu ffocws ar feysydd o ddatblygiad lleol a nodwyd.
· Adolygu adnoddau lleol er mwyn sicrhau bod trefniadau MAPPA yn effeithiol ac effeithlon, gan ddatblygu prosesau newydd neu adolygu prosesau sy’n bodoli eisoes lle mae angen. 
· Dadansoddi cyfeiriadau, ac achosion a reolir yn MAPPA L2/3 i nodi tueddiadau carfan.
· Ym mis Ionawr 2024, cynhaliwyd cyfarfod ychwanegol o’r Bwrdd Rheoli Strategol a oedd yn canolbwyntio ar ddysgu o adolygiadau achos.
· Cyfarfodydd cadeiryddion MAPPA L2/3 chwarterol parhaus ar gyfer cymorth, rhannu arfer gorau, hyrwyddo cysondeb, a nodi unrhyw anghenion hyfforddi. 
 
Gan edrych ymlaen, cydnabyddwn y bydd yr heriau yr ydym yn eu hwynebu’n parhau i dyfu mewn cymhlethdod. Fodd bynnag, byddwn ni’n parhau i arwain y ffordd o ran meithrin cymunedau mwy diogel drwy arloesedd, cydweithio, ac ymrwymiad cadarn i ddiogelwch cyhoeddus. Yr ydym hefyd yn cydnabod pwysigrwydd hyfforddi a datblygu ein staff, ac rydyn ni wedi rhoi cynlluniau ar waith i gynnal dwy gynhadledd amlasiantaeth, a fydd yn galluogi asiantaethau ac ymarferwyr i ddod at ei gilydd wyneb yn wyneb a derbyn mewnbwn gwerthfawr a chlywed arfer gorau gan sefydliadau gwahanol. 
 
Yr ydym hefyd yn gobeithio y byddwn mewn sefyllfa yn ystod y flwyddyn i ddod i gefnogi recriwtio ar gyfer penodi Ymgynghorwyr Lleyg MAPPA i’r ardal. 

Y Ditectif Uwch-arolygydd Dros Dro Wayne Bevan, Heddlu Dyfed-Powys:

Mae’r Trefniadau Amlasiantaethol ar gyfer Diogelu’r Cyhoedd yn Nyfed-Powys yn gwasanaethu fel fframwaith beirniadol sy’n dod ag asiantaethau o bob rhan o gyfiawnder troseddol, gwasanaethau cymdeithasol, iechyd, tai a thrydydd sectorau i reoli a monitro unigolion sy’n cyflwyno’r perygl mwyaf i’n cyhoedd. Mae’r ymdrechion ar y cyd hyn yn chwarae rôl hollbwysig o ran sicrhau diogelwch aelodau mwyaf bregus cymdeithas. Mae cryfder y perthnasau ledled Dyfed-Powys yn gorwedd gyda’i ymagwedd gydweithredol ar draws yr asiantaethau hyn wedi’i gefnogi gan y cydlynydd canolog a leolir ar y cyd. Yr ydym yn parhau i sicrhau ein cynrychiolaeth ym mhob cyfarfod ac is-grŵp Bwrdd Rheoli Strategol ac yn nodi o fewn ein gweledigaethau a’n rhagolygon nifer yr euogfarnau, troseddwyr a llwyddiannau, sy’n cynyddu’n barhaus, sy’n parhau’n ffocws allweddol o ran adeiladu system gadarn ac effeithiol o ddiogelwch cyhoeddus.  

Cyhoeddir pob adroddiad MAPPA yng Nghymru a Lloegr ar-lein ar:
www.gov.uk

